Suomen energiamarkkinoita valvova Energiavirasto ei voi nykyisellään tehdä mitään Carunan roimille sähkönsiirron hintakorotuksille. Nykyinen lainsäädäntö estää virastoa toimimasta, ennen kuin juuri alkanut valvontajakso loppuu. Energiavirasto valvoo sähköverkkoyhtiöiden hinnoittelun kohtuullisuutta neljän vuoden jaksoissa.

– Käytännössä meidän oikeat toimenpiteet, ne meidän muskelit, tulevat mahdollisiksi vasta neljän vuoden kuluttua. Tällä hetkellä meillä ei ole toimivaltaa puuttua yksittäisiin hinnankorotuksiin, toteaa Energiaviraston ylijohtaja Simo Nurmi.

Virasto ministerin linjoilla

Elinkeinoministeri Olli Rehn (kesk.) pyysi tänään virastolta selvityksen Carunan siirtomaksujen korotuksista.

– Me teemme sen selvityksen ja tulemme kertomaan oman toimivaltamme tässä asiassa. Ehkä tulemme esittämään ennakollisia lakimuutoksia. Nykyisellään tälläiset korotukset ovat sähkömarkkinalain mukaisia. Voitaisiin myös ottaa harkittavaksi tietyn maksimirajan asettaminen yhdelle kertakorotukselle, sanoo Nurmi.

Myös elinkeinoministeri Rehn väläytti tänään maksimikattoa kertakorotuksille.

Energiaviraston edustajat ovat menossa ensi viikolla kuultaviksi eduskunnan talousvaliokuntaan. Lainsäädäntövalta asiassa on kuitenkin poliitikoilla.

– Kyse on kotimaisesta lainsäädännöstä, jossa valta on Arkadianmäellä. He voivat sitten tehdä parhaaksi katsomiaan ratkaisuja. On mahdollisuuksia tehdä moniakin lainsäädännöllisiä toimenpiteitä, joista osa pystyisi vaikuttamaan jo tämän neljän vuoden sisällä, toteaa ylijohtaja Nurmi.

Omakotiasujat ryhtyvät vastatoimiin

Sähkönsiirtohintojen jättikorotus tulisi rokottamaan etenkin yksinasuvia omakotiasujia.

– Palaute asukkailta on ollut tyrmistynyttä. Liittomme hallitus kokoontuu huomenna ja tulemme harkitsemaan toimenpiteitä, kantelua tai vastaavaa, toteaa A-studiossa vieraillut Omakotiliiton toiminnanjohtaja Kaija Savolainen.